《至黄厓再登文殊塔观瀑》
清代·袁枚

黄厓天上生，对面作浪起。我头不敢仰，诚恐浪压己。

岂知下望深，青天反作底。山外有山立，山内有山倚。

颇类人衣裳，幅幅有表里。忽然暴雨来，人天一齐洗。

避登千寻塔，正对一条水。瀑布从高看，匹练更长矣。

始知开先寺，相离咫尺耳。只为绝巘遮，纡行十余里。

作者简介：袁枚（1716－1797）清代诗人、散文家。字子才，号简斋，晚年自号仓山居士、随园主人、随园老人。汉族，钱塘（今浙江杭州）人。乾隆四年进士，历任溧水、江宁等县知县，有政绩，四十岁即告归。在江宁小仓山下筑筑随园，吟咏其中。广收诗弟子，女弟子尤众。袁枚是乾嘉时期代表诗人之一，与赵翼、蒋士铨合称“乾隆三大家”。